Ski idrettsråd

Postboks

Postboks 398

1401 Ski                                                                                                         Ski, 18.07.2016

Ski kommune

Att: Terje Smestad

**Høringssvar Ski idrettsråd vedr rapport om skolebyggbehovsplan i Ski kommune**

Viser til høring av ”Rapport om skolebyggbehovsplan i Ski kommune” datert 9. Juni  år.

Rapporten er grunnlag for rammesak og BHP 2017 – 20 (notat) samt gir innspill til langsiktig investeringsprogram..  Rapporten inneholder

* beskrivelse av standarder for funksjons- og romprogram for skolebygg som skal brukes ved planlegging av nye skoler
* prioritering av hvilke skolebygg som skal bygges tu og tidspunkt for når de skal bygges ut.

Ski idrettsrådet er fornøyd med at det i rapporten står skrevet at ”det skal tilrettelegges for kultur og idrett i alle nye skolebygg”. Samtidig ser vi at uteareal i antall kvm pr elev ikke møter anbefalingene fra Helsedirektoratet på alle skolene. Skolebyggenes fasiliteter, inkludert uteareal, er ikke bare viktig  for barn og unges trivsel på skolen, men er også svært viktig for å kunne gi barn og unge gode muligheter for fysisk utfoldelse gjennom lek og idrettsaktiviteter og som vil bidra til å styrke folkehelsen. Vi ber derfor Ski kommune sikre nødvendig areal både i forbindelse med nybygg og rehabilitering/utvidelse slik at anbefalingene fra Helsedirektoratet kan følges.

Videre kunne vi ha ønsket oss et mer helhetlig fokus på skolebyggplanen og idrettens vilkår og den totale anleggskapasiteten Ski kommune har (inkl gymsaler, flerbrukshaller og nærmiljøanlegg) når elevtallet nå stiger og skolene utvides.

Skoler med gode gymsaler og/eller tilgang til nærmiljøanlegg er en viktig arena for å skape idrettsglede for alle og legger grunnlaget for fysisk helse gjennom hele livet. Videre kan god planlegging og arealutnyttelse av gymsaler og nærmiljøanlegg (inkl evt flerbrukshaller), bidra til å dekke opp noe av behovet for økt hallkapasitet i Ski kommune.

Vi mener derfor at  barneskoler ikke bare **bør ha** (se rapporten s. 12) et nærmiljøanlegg i tilknytning til sine områder tilsvarende en 7’er bane, men **skal ha,**og ønsker at dette tas med som et funksjonskrav i standardspesifikasjonen for nye skolebygg. Hva slags type nærmiljøanlegg må sees i sammenheng med skolenes nærhet til allerede eksisterende anlegg, som f eks Ski og Langhus idrettspark

Videre mener vi at gymsalenes innhold og funksjon bør beskrives i detalj og vi ønsker at standard kravspesifikasjon for gymsaler som Oslo kommune har utarbeidet tas inn i rapporten (se vedlagte utdrag fra kravspesifikasjonen)

Vi  støtter Kultur og idrett sitt innspill om at aula og gymsal ikke bør kombineres, men bygges ved siden av hverandre. God støyskjerming er viktig og at det er enkel adkomst for både brukere og utstyr. Det bør videre være god plass til lagring av apparater og annet utstyr og dette må på en enkel måte kunne fraktes ut og inn uten at dette stjeler unødig tid fra aktiviteten som skal gjennomføres.

**Svømmeopplæring**

Skolelevenes tilgang til svømmehall for svømmeopplæring og fysisk aktivitet i vann er lite omtalt i rapporten som nå er sendt ut på høring.

Svømmehallskapasiteten i Ski er lav og ligger under anbefalingene fra Norges svømmeforbund[[1]](#footnote-1). Videre er samtlige svømmehaller i Ski i svært dårlig forfatning og har for lengst overlevd normal levetid for en svømmehall (ca 30 år) – med unntak av Finstadtunet. Det er derfor viktig at Ski kommune i planene for  videre utvidelse av dagens skoler og/eller nybygg, inkluderer avstandsberegninger og tilgjengelighet (kapasitet) til svømmehall. Det bør etter Ski idrettsråd mening enten bygges et stort 50 m svømmeanlegg med tilleggsareal som stup og ”plaskebasseng” for svømmeopplæring for de minste (og som utsvømmingsbasseng for idretten), sentralt plassert nær et kollektiv knutepunkt i Ski. Alternativt må det bygges to mindre svømmehaller med minimum 25 x 25 m vannflate samt tilleggsareal. Både Langhus og Ski idrettspark har rom for og vil være gode områder for plassering av nye svømmehaller. Langhus idrettspark er særlig godt egnet for plassering av et 50 m anlegg da dette vil bli liggende svært sentralt i forhold til kollektivknutepunktet Vevelstad og samtidig ”midt på” i den nye kommunen Ski-Oppegård.

Vi støtter Ski IL Alliansens ønske om å utrede en mulig plassering ny ungdomsskole i Ski  i eller i tilknytning til Ski idrettspark.  Ved å legge ny ungdomsskole her vil man kunne trekke veksler idrettsparkens mange fasiliteter og anlegg og samtidig sikre tilgang til tilstrekkelig uteareal.

**Oppsummert ber vi om at følgende tas med videre i prosessen for skolebyggplanen:**

* At Ski kommune sikrer nødvendig uteareal både i forbindelse med nybygg og rehabilitering/utvidelse slik at anbefalingene fra Helsedirektoratet følges.
* At nærmiljøanlegg i tilknytning til skolenes områder tilsvarende en 7’er bane, blir tatt med som et funksjonskrav i standardspesifikasjonen for nye skolebygg.
* At gymsalenes innhold og funksjon beskrives i detalj og at standard kravspesifikasjon for gymsaler som Oslo kommune har utarbeidet tas inn (se vedlegg)
* At det i den videre behandlingen av skolebyggplanen inkluderer avstandsberegninger og tilgjengelighet til svømmehall(er).
* At det utredes en mulig plassering av ny ungdomsskole i Ski i, eller i tilknytning til Ski idrettspark.

Mvh

Ann-Kristin Endal

Leder

Ski idrettsråd

**VEDLEGG**

**Utdrag Oslo Kommunes ”Skoleanlegg Standard kravspesifikasjon” s. 32:**

**Kroppsøvingssal**  .**266.**

Rommet skal tilrettelegges for flerbruk, og det skal etterstrebes å etablere lagerlokaler for utleie i tillegg til definerte lager, innenfor rammen av totalareal for kroppsøving.

Kroppsøvingssal kan planlegges som sambruk med allrom.

Plasseres nær vestibyle og uteareal.

Følgende fast inventar skal leveres:

- 17 ribbevegger

- 2 basketballplater

- 2 basketstativ

- 1 bomarrangement med svingstang

- 1 klatretauskinne med 8 tau

- 1 heisbare turnringer med skinner

- 1 feste for armgangstau

- Vegghengt elektrisk klokke koblet til sentralt uranlegg

Gulvet skal tilfredsstille kravene til STUI. Gulvet skal være oppmerket iht veileder fra Kirke- og kulturdepartementet. Gulvet skal ivareta god demping og tilpasset friksjon i forhold til bruk.

På skoler trinn 1-10 skal det legges kombielasstisk idrettsgulv, dvs flateelastiske tregulv med belegg av typen sportsgulv (parkett eller kunstdekke).

På videregående skoler og flerbrukshaller skal det legges flateelastiske idrettsgulv, dvs flateelastiske gulv med minimum 21 mm heltre parkett sportsgulv eller sportsgulv med kunstdekke av tilsvarende kvalitet. Parketten skal være overflatelakkert.

Det skal være festeanordning i gulv, forankret i konstruksjonenen under, for turnapparater og volleyballnett. Det skal være festeordning for håndballmål.

Veggene skal være robuste opp til 2,5 meters høyde, og med overflater slik at man ikke henger seg fast ved bruk.

Det skal være adgangskontroll og sone for utleie.

Stikk plasseres i vegg, tilrettelagt for å kunne avvikle eksamen ved hjelp av skjøteledninger fra vegg.

Det skal være plass til ca 12 lm løse sittebenker langs vegg.

Behov for kroppsøvingssal og tilhørende arealer avklares før prosjektering, og må sees i sammenheng med tilgang på flerbrukshall eller andre kroppsøvingsarealer.

**Materiellrom**  .**267.**

Materiellrom plasseres i tilknytning til kroppsøvingssal.

Følgende fast inventar skal leveres:

- 9 hyllemeter 350 mm dype

- 1 knaggrekke for rokkeringer

- 1 knaggrekke for tau

Gulv skal flukte med gulv i kroppsøvingssal, og tåle traller med tungt utstyr.

Det skal være adgangskontroll og sone for utleie.

Stikk plasseres i kanal på vegg.

Det skal være plass i rommet til 4 skap, trillbar AV-rack, hest, ballkasse med hjul, turnbrett, 2 bukker, 20 turnmatter, 1 kasse og 1 mattetralle.

1. Norges svømmeforbund anbefaler 3 alternativer for kommune mer 25 – 40.000 innbyggere :

   i) 3 enkeltstående 25m anlegg

   ii) 2 stk. 25m anlegg med tilleggsarealer

   iii) 1 stk. 50m anlegg [↑](#footnote-ref-1)